*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 14ης Οκτωβρίου 1983

που τροποποιεί την απόφαση 81/888/ΕΟΚ περί παρατάσεως, όσον αφορά ορισμένες τρίτες χώρες, της προθεσμίας η οποία προβλέπεται σχετικά με τους ελέγχους των διατηρητέων ποικιλιών στις οδηγίες του Συμβουλίου 70/457/ΕΟΚ και 70/458/ΕΟΚ

(83/525/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 80/1141/ΕΟΚ (2), και ιδίως το άρθρο 21 παράγραφος 2 τρίτη φράση,

την οδηγία 70/458/ΕΟΚ του Συμβουλίου της 29ης Σεπτεμβρίου 1970 περί εμπορίας σπόρων προς σπορά κηπευτικών (3), όπως τροποποιήθηκε τελευταία από την οδηγία 80/1141/ΕΟΚ, και ιδίως το άρθρο 32 παράγραφος 2 τρίτη φράση,

Εκτιμώντας:

ότι, σύμφωνα με το άρθρο 21 παράγραφος 1 της οδηγίας 70/457/ΕΟΚ και το άρθρο 32 παράγραφος 1 της οδηγίας 70/458/ΕΟΚ, το Συμβούλιο καθορίζει, μετά από πρόταση της Επιτροπής, αν οι έλεγχοι των διατηρητέων ποικιλιών που διεξάγονται στις τρίτες χώρες παρέχουν τις ίδιες εγγυήσεις με τους ελέγχους που διεξάγουν τα κράτη μέλη·

ότι με την απόφαση 78/476/ΕΟΚ (4), όπως τροποποιήθηκε από την απόφαση 79/508/ΕΟΚ (5), το Συμβούλιο καθορίζει την ισοδυναμία των ελέγχων αυτών όσον αφορά έναν ορισμένο αριθμό τρίτων χωρών·

ότι, επειδή από τις διαθέσιμες πληροφορίες δεν ήταν δυνατόν να ρυθμιστεί το θέμα αυτό όσον αφορά τις άλλες τρίτες χώρες και για να αποφευχθεί κάθε διαταραχή στα παραδοσιακά ρεύματα εμπορίου ορισμένων κρατών μελών, η απόφαση 81/888/ΕΟΚ της Επιτροπής (6), όπως τροποποιήθηκε από την απόφαση 82/858/ΕΟΚ (7), παρέτεινε μέχρι τις 30 Ιουνίου 1983 τις περιόδους που προβλέπονται στο άρθρο 21 παράγραφος 2 της οδηγίας 70/457/ΕΟΚ και στο άρθρο 32 παράγραφος 2 της οδηγίας 70/458/ΕΟΚ, όσον αφορά τους ελέγχους των διατηρητέων ποικιλιών· ότι, εντούτοις, η παράταση αυτή ίσχυε μόνο για τις ποικιλίες που έχουν ήδη γίνει δεκτές ή για τις οποίες έγινε αίτηση για αποδοχή πριν από την 1η Ιουλίου 1980 στο κράτος μέλος που χρησιμοποιεί αυτή την άδεια·

ότι τα προς το παρόν διαθέσιμα στοιχεία δεν επιτρέπουν να ρυθμιστεί αυτό το θέμα, όσον αφορά την Αυστρία, την Αυστραλία, την Ελβετία και το Ισραήλ για τα είδη γεωργικών φυτών και κηπευτικών, όσον αφορά την Τσεχοσλοβακία, τη Χιλή, την Ιαπωνία και τη Γιουγκοσλαβία για τα είδη γεωργικών φυτών, και όσον αφορά τη Δημοκρατία της Κορέας, την Ταϊβάν και την Πολωνία για τα είδη κηπευτικών·

ότι, για τους λόγους που προαναφέρονται και σύμφωνα με τους ίδιους όρους, οι περίοδοι που καθορίστηκαν στο άρθρο 21 παράγραφος 2 της οδηγίας 70/457/ΕΟΚ και στο άρθρο 32 παράγραφος 2 της οδηγίας 70/458/ΕΟΚ πρέπει, επομένως, να παραταθούν μια ακόμη φορά όσον αφορά τις τρίτες χώρες που προαναφέρονται· ότι αυτή η παράταση πρέπει να περιοριστεί στις ποικιλίες που έχουν ήδη γίνει δεκτές ή για τις οποίες έγινε αίτηση για αποδοχή πριν από την 1η Ιανουαρίου 1984 στο κράτος μέλος που χρησιμοποιεί αυτή την άδεια·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών δενδροκηπευτικών και δασικών φυτών προς φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 81/888/ΕΟΚ τροποποιείται ως εξής:

1. Στην παράγραφο 1, η ημερομηνία «30 Ιουνίου 1983» αντικαθίσταται από την ημερομηνία «30 Ιουνίου 1985».

2. Στην παράγραφο 2, ο πίνακας των χωρών συμπληρώνεται με τις λέξεις «Δημοκρατία της Κορέας, Ταϊβάν» και η ημερομηνία «30 Ιουνίου 1983» αντικαθίσταται από την ημερομηνία «30 Ιουνίου 1985 ».

3. Στην παράγραφο 3, η ημερομηνία «1η Ιουλίου 1980» αντικαθίσταται από την ημερομηνία «1η Ιανουαρίου 1984».

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 14 Οκτωβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 341 της 16. 12. 1980, σ. 27.

(3) ΕΕ αριθ. L 225 της 12. 10. 1970, σ. 7.

(4) ΕΕ αριθ. L 152 της 8. 6. 1978, σ. 17.

(5) ΕΕ αριθ. L 133 της 31. 5. 1979, σ. 25.

(6) ΕΕ αριθ. L 324 της 12. 11. 1981, σ. 28.

(7) ΕΕ αριθ. L 357 της 18. 12. 1982, σ. 29.